MINT ดีดบวก 4% โบรกฯเชียร์ “ซื้อ” มอง EBITDA ปี 62 โตแกร่งจากธุรกิจ NH Hotel ชูเป้า 49 บ.
MINT ดีดบวก 4% โบรกฯเชียร์ "ซื้อ" มอง EBITDA ปี 62 โตแกร่งจากธุรกิจ NH Hotel ชูเป้า 49 บ. โดยปิดตลาดภาคเช้าที่ระดับ 38.75 บาท บวก 1.50 บาท หรือ 4.03% สูงสุดที่ระดับ 38.75 บาท ต่ำสุดที่ระดับ 37.50 บาท ด้วยมูลค่าการซื้อขาย 438.63 ล้านบาท
27 ก.พ. 2562

ผู้สื่อข่าวรายงานว่า ราคาหุ้น บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ปิดตลาดภาคเช้าที่ระดับ 38.75 บาท บวก 1.50 บาท หรือ 4.03% สูงสุดที่ระดับ 38.75 บาท ต่ำสุดที่ระดับ 37.50 บาท ด้วยมูลค่าการซื้อขาย 438.63 ล้านบาท

ด้านบล.ภัทร ระบุในบทวิเคราะห์ คงคำแนะนำ “ซื้อ” ราคาเป้าหมาย 49 บาท หลังผลการดำเนินงานปี 2561 ของธุรกิจหลักนั้นยังเติบโตแข็งแกร่ง
โดย MINT มีรายได้รวมตามงบการเงินที่โตขึ้นถึง 100% ในไตรมาสที่ 4/61 เมื่อเทียบกับช่วงเดียวกันของปี 2560 สาเหตุหลักมาจาก NH Hotel ที่ทาง MINT ได้เข้าซื้อกิจการไว้ โดยรายได้จากธุรกิจโรงแรม และอื่นๆ ในไตรมาส 4/61 โตขึ้น 194% จาก 8.35 พันล้านบาท ในไตรมาส 4/60 ไปที่ 2.52 หมื่นล้านบาท
สำหรับในปี 2561 บริษัทมีรายได้เพิ่มขึ้นถึง 34% เมื่อเทียบกับปี 2560 แม้ว่าธุรกิจร้านอาหารจะลดลงเล็กน้อย 0.4% เทียบกับปีก่อน แต่ทาง MINT ยังรับรู้รายได้จากธุรกิจโรงแรมเป็นหลัก โดยในปี 2561 นั้นมีรายได้เพิ่มขึ้นถึง 63% จากธุรกิจโรงแรม
อย่างไรก็ดี มองว่า EBITDA ของ MINT นั้นจะโตขึ้นในปี 2562 อย่างมีนัยสำคัญจากธุรกิจโรงแรม NH Hotel และจะเริ่มปรับเข้าสู่ระดับเดียวกันกับภาคอุตสาหกรรมในปี 2563
ทั้งนี้ ราคาเป้าหมายที่ 49 บาท นั้นคำนวณโดยแยกตามสามธุรกิจหลักของ MINT โดยใช้การคำนวณจาก EV/EBITDA x 12 เท่าของปี 2562 สำหรับธุรกิจโรงแรม และใช้ค่าเฉลี่ย P/E ของธุรกิจเดียวกันในภูมิภาค (22 เท่า) ในปี 2562 สำหรับการคาดการณ์กำไร ทำให้ได้ราคาของธุรกิจโรงแรมที่ 38 บาท ราคาธุรกิจร้านอาหารที่ 10 บาท และธุรกิจจัดจำหน่าย/ผลิตที่ 1 บาท